Дунейм щыхъыбархэр
Махуибгъур
мылэжьэгъуэу щытынущ
Урысей Федерацэм Лэжьыгъэмрэ цIыхухэм IэнатIэ яIэнымкIэ и федеральнэ къулыкъущIапIэм хэIущIыIу ищIащ дызыхуэкIуэ накъыгъэ мазэм хиубыдэ махуэшхуэхэм зэрызыдгъэпсэхуну щIыкIэр. Нэхъ тэмэму жыпIэмэ, Гъатхэмрэ лэжьыгъэмрэ я махуэшхуэ накъыгъэм и 1-мрэ ТекIуэныгъэм и махуэ накъыгъэм и 9-мрэ нэмыщI, цIыхухэм къыхущIагъунухэр ягъэбелджылауэ аращ.
Накъыгъэм и япэ махуэ 12-м щыщу цIыхухэр зэрылэжьэнур махуитху къудейкIэщ – адрей махуибгъур мылэжьэгъуэу ягъэуващ: накъыгъэм и 1 – 5-хэм, иужькIэ накъыгъэм и 9 – 12-хэм дэсыну ягъэуващ.
«ЩIышылэм и 5 – 6 зыгъэпсэхугъуэ махуэхэр накъыгъэм и 2-мрэ и 3-мрэ, апхуэдэуи щэбэтым техуауэ щыта мазаем и 23-р накъыгъэм и 10-м къызэрагъэIэпхъуам и фIыгъэщ апхуэдизкIэ зэкIэлъыкIуэу цIыхухэр зэрыдэсынур», - жиIащ IуэхущIапIэм и унафэщIым и къуэдзэ Шкловец Иван.
Москва и унафэщIхэр махуэшхуэхэр гъэлъэпIэным зыхуэгъэхьэзырыным и пэ къихуэу егупсысащ цIыхухэм я шынагъуэншагъэр къызэгъэпэща зэрыхъунум. Абы ехьэлIауэ ирагъэкIуэкIыну Iуэхухэм ящыщу къыхалъхьащ накъыгъэм и 1 – 3-хэм, и 9 – 10-хэм фадэхэкIхэмрэ абдж птулъкIэхэм ит псы зэмылIэужьыгъуэхэмрэ цIыху зэхуэсыпIэхэм пэгъунэгъу сату щIыпIэхэм щрамыгъэщэныр.
«ГуфIэгъуэ дауэдапщэхэр щекIуэкIкIэ хабзэр къыщызэпауд къэмыгъэхъунырщ, цIыхухэм шынагъуэншэу зегъэгъэпсэхунырщ Iуэхур зытетщIыхьар, апхуэдэ унафэ къыщытщтэм», - жаIащ къалащхьэм и администрацэм и лIыкIуэхэм.
Мадонни ирагъэблагъэ
Дызэрыщыгъуазэщи, уэрэджыIакIуэхэм я мыгъэрей зэпеуэр, 64-нэр, Израилым и Тель-Авив къалэм щекIуэкIынущ накъыгъэм и 14 - 18-хэм. Абы и къызэгъэпэщакIуэхэм цIыхухэм яфIэгъэщIэгъуэн хъун куэд дыдэ я пащхьэ къызэрырахьэнум шэч къыщIытепхьэн щыIэкъым. Псалъэм папщIэ, цIыхухэр зыщIэсыну унэм, уэрэджыIакIуэхэр къызэрыхьэну утыкум я мызакъуэу, езы къалэри къызэрымыкIуэу ягъэщIэрэщIэнущ. Телъыджэу ялъагъуну куэдыкIейм хабжэ зэпеуэр езыгъэкIуэкIынури - цIыхубз нэхъ дахэ дыдэу къалъытэхэм ящыщ Рафаэли Барщ утыкум итынур…
«Ди деж къакIуэ туристхэм дэ ядгъэлъагъунщ «зэи мыжей къалэ» жыхуаIэр зищIысыр. Мыбы махуэшхуэр жэщи махуи, сыхьэт 24-кIэ щекIуэкIынущ, ди паркхэмрэ дельфинариймрэ зэпымыууэ лэжьэнущ», - жиIащ Тель-Авив и администрацэм и пресс-IуэхущIапIэм и унафэщI Шмерлинг Гиди.
Илъэс къэси «Евровидение» зэпеуэр гуимыхуж махуэшхуэ мэхъу, цIыхухэр зыпэмыплъа гъэщIэгъуэн куэд къыщыхъуу. Мы гъэм ахэр къызэрыдахьэхыну я мурадхэм ящыщщ америкэ уэрэджыIакIуэ, дуней псом щыцIэрыIуэ Мадоннэ «Евровидение» зэпеуэм зыкъыщигъэлъэгъуэну зэрырагъэблагъэр. ЗэрыгурыIуэгъуэщи, ар саугъэт нэхъыщхьэр къэхьыным щIэбэнынухэм яхэтынукъым, атIэ хьэщIэхэм ящыщ зыуэ уэрэд жиIэну аращ. А зэпеуэм зыкъригъэхьэлIэн папщIэ артисткэм доллар зы мелуан хуегъэлъагъуэ мелардырыбжэ Адамс Сильван икIи ар апхуэдэ уасэм арэзы техъуэну къалъытэ.
Нобэ
♦Хьэнтхъупсым и дунейпсо махуэщ
♦Китайм щагъэлъапIэ къабзагъэмрэ нэхугъэмрэ я махуэр
♦Къалмыкъ Республикэм и Конституцэм и махуэщ
♦Корее Ипщэм щагъэлъапIэ жыгхэр хэсэным и махуэр
♦Къэзахъстаным Iэпхъуэшапхъуэ Iуэхухэр зи нэIэ щIэт и полицэм и махуэщ
♦1241 гъэм Невский Александр и дзэм Чудскэ гуэлым и деж нэмыцэдзэр щызэтрикъутащ.
♦1905 гъэм Курп Ищхъэрэ къуажэм и мэкъумэшыщIэхэм зыкъаIэтащ.
♦1941 гъэм фашист Германиемрэ Италиемрэ я дзэхэр Югославиемрэ Алыджымрэ ятеуащ.
♦1941 гъэм СССР-мрэ Югославиемрэ Iэ традзащ зэныбжьэгъуным, зыр адрейм темыуэным теухуа зэгурыIуэныгъэм.
♦1942 гъэм Гитлер Адольф унафэ ищIащ и дзэхэм я къару нэхъыщхьэхэр Кавказым и щIыдагъэр зыIэрагъэхьэным хузэщIагъэуIуэу абыкIэ къаунэтIыну.
♦1943 гъэм ВКП(б)-м и Къэбэрдей-Балъкъэр обкомым и бюром унафэ къищтащ Бахъсэн ГЭС-р зэфIэгъэувэжыным теухуауэ.
♦1943 гъэм Налшык дагъэ щыщIахуу дэт завод №1-р зэфIагъэувэжащ.
♦1955 гъэм Инджылызым и премьер-министр къулыкъум текIащ Черчилль Уинстон. Ар илъэс 50-м щIигъукIэ политикэм хэтат.
♦1977 гъэм СССР-м къыщIэгъэкIын щыщIадзащ ВАЗ-2121 автомобилыр - «Нива» - зыфIащар.
♦1980 гъэм СССР-мрэ Афганистанымрэ я унафэщIхэм Iэ традзащ советыдзэм щыщ гупхэм я къулыкъур Афганистаным щрахьэкIыным теухуауэ.
♦1991 гъэм къызэрагъэпэщащ УФ-м и Дзэ-Хьэуа флотым и «Русские витязи» кхъухьлъатэ гупыр.
♦1992 гъэм Босниемрэ Герцеговинэмрэ къэралым унафэ къищтащ Югославием къызэрыхэкIым теухуауэ.
♦1993 гъэм УФ-м и Правительствэм и унафэкIэ къызэрагъэпэщащ «Лукойл» щIыдагъэ компаниер.
♦1908 гъэм къалъхуащ Австрием щыщ дирижёр цIэрыIуэ Герберт фон Караян.
♦1938 гъэм къалъхуащ совет актрисэ, УФ-м щIыхь зиIэ и артисткэ Кустинская Наталье.
♦1956 гъэм къалъхуащ бзэщIэныгъэлI, филологие щIэныгъэхэм я доктор, профессор, ЩIДАА-м и академик ПIаз Сергей.
♦1962 гъэм къалъхуащ Къалмыкъ республикэм и унафэщIу щыта, Дунейпсо шахмат федерацэм и президент Илюмжинов Кирсан.
♦1969 гъэм къалъхуащ урысей актрисэ, уэрэджыIакIуэ Блёданс Эвелинэ.
♦1976 гъэм къалъхуащ Урысей спортсменкэ, дуней псом боксымкIэ и чемпионкэ Рогозинэ Наталье.
♦1988 гъэм къалъхуащ Урысей биатлонист цIэрыIуэ, дунейми Олимп Джэгухэми я чемпион Волков Алексей.
Дунейм и щытыкIэнур
 «pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 13 - 15, жэщым градуси 5 - 6 щыхъунущ.
Лъэпкъ Iущыгъэ:
ФIыгъуэм я нэхъыщхьэр зэгурыIуэщ.
Зыгъэхьэзырар ЖЬЭКIЭМЫХЪУ Маринэщ.
